b'\n_START_ARTICLE_\nAnton Tanc\n_START_SECTION_\n\xc5\xbdivljenjepis\n_START_PARAGRAPH_\nTanc je bil med 1. svetovno vojno kot avstrijski vojak zajet v Galiciji. Kot ruski ujetnik je delal v rudniku \xc4\x8culkovsk blizu Donecka v Ukrajini, od tod njegov psevdonim \xc4\x8culkovski. Po vrnitvi je bil med drugim uslu\xc5\xbebenec bolni\xc5\xa1ke blagajne v Mariboru.\n_START_SECTION_\nLiterarno delo\n_START_PARAGRAPH_\nTanc je prve pesmi napisal \xc5\xbee pred vojno. Napisane so bile v  ekspresionisti\xc4\x8dnem duhu ter prvi\xc4\x8d objavljene po vojni v socialisti\xc4\x8dno usmerjenih glasilih Pod lipo, Kres, Proletarska mladina. Leta 1929 je iz\xc5\xa1la njegova zbirka pesmi Glasovi iz teme, ki pa je bila zaplenjena._NEWLINE_Na osnovi lastnih do\xc5\xbeivetij in spominov je pisal tudi socialnorealisti\xc4\x8dno prozo, ki je iz\xc5\xa1la v delu \xc5\xbdenin iz Amerike (1938). V Delavski politiki pa je pod psevdonimom Tone Ma\xc4\x8dek od leta 1933 do 1935 izhajal 1. del romana iz \xc5\xbeivljenja rudarjev Slu\xc4\x8daj Kumberger. Roman je pisan pod vplivom francoskega pisatelja E. Zolaja._NEWLINE_Tanc je zlasti v socialisti\xc4\x8dnih glasilih pisal o kulturno-prosvetnem dogajanju in dru\xc5\xbebenih vpra\xc5\xa1anjih, objavljal ocene o doma\xc4\x8dih in tujih knjigah, posebej tistih s proletarsko tematiko. Bil je tudi prevajalec. Prevajal je pesmi in prozo iz ru\xc5\xa1\xc4\x8dine, nem\xc5\xa1\xc4\x8dine in srbohrva\xc5\xa1\xc4\x8dine.'